Il-Kunsill Ewropew jikkundanna bl-aktar mod qawwi possibbli l-attakk reċenti f'Salisbury, jesprimi s-solidarjetà profonda tiegħu ma' dawk kollha li kellhom ħajjithom mhedda u jagħti l-appoġġ tiegħu lill-investigazzjoni li għaddejja. Huwa jaqbel mal-valutazzjoni tal-gvern tar-Renju Unit li hemm probabbiltà kbira li l-Federazzjoni Russa hija responsabbli u li ma hemm l-ebda spjegazzjoni alternattiva plawsibbli. Aħna nagħtu s-solidarjetà mingħajr riżervi tagħna lir-Renju Unit quddiem din l-isfida gravi għas-sigurtà komuni tagħna. L-użu ta' armi kimiċi, inkluż l-użu ta' kwalunkwe sustanza kimika tossika bħala arma fi kwalunkwe ċirkostanza huwa għal kollox inaċċettabbli, irid jiġi kkundannat sistematikament u fermament u jikkostitwixxi theddida għas-sigurtà tagħna lkoll. L-Istati Membri ser jikkoordinaw dwar il-konsegwenzi li jirriżultaw fid-dawl tat-tweġibiet ipprovduti mill-awtoritajiet Russi. L-Unjoni Ewropea ser tibqa' tagħti l-attenzjoni kollha tagħha lil din il-kwistjoni u l-implikazzjonijiet tagħha. F'dan l-isfond, l-Unjoni Ewropea trid issaħħaħ ir-reżiljenza tagħha relatata mar-riskji kimiċi, bijoloġiċi, radjoloġiċi u nukleari, inkluż permezz ta' kooperazzjoni aktar mill-qrib bejn l-Unjoni Ewropea u l-Istati Membri kif ukoll in-NATO. L-Unjoni Ewropea u l-Istati Membri tagħha għandhom ukoll ikomplu jsaħħu l-kapaċitajiet tagħhom biex jindirizzaw it-theddid ibridu, inkluż fl-oqsma taċ-ċibernetika, il-komunikazzjoni strateġika u l-counter-intelligence. Il-Kunsill Ewropew jistieden lill-Kummissjoni Ewropea u lir-Rappreżentant Għoli jmexxu 'l quddiem din il-ħidma u jirrapportaw dwar il-progress sal-Kunsill Ewropew ta' Ġunju. Ara l-paġna tal-laqgħa